太白戲聖俞
作者：歐陽修
朝代：宋

paragraphs: 開元無事二十年，五兵不用太白閑。
太白之精下人間，李白高歌蜀道難。
蜀道之難難於上青天，李白落筆生雲煙。
千奇萬險不可攀，却視蜀道猶平川。
宮娃扶來白已醉，醉裏詩成醒不記。
忽然乘興登名山，龍咆虎嘯松風寒。
山頭婆娑弄明月，九域塵土悲人寰。
吹笙飲酒紫陽家，紫陽真人駕雲車。
空山流水空流花，飄然已去凌青霞。
下看區區郊與島，螢飛露濕吟秋草。